**Analiza preliminară a Impactului de Reglementare**

|  |  |
| --- | --- |
| **Titlul analizei impactului** | **Proiectul legii de modificare şi completare a Legii Nr. 10 din 26.02.2016 privind promovarea utilizării energiei din surse regenerabile** |
| **Data:** | 31.08.2017 |
| **Autoritatea administraţiei publice autor:** | Ministerul Economiei |
| **Subdiviziunea:** |  |
| **Persoana responsabilă şi informaţia de contact:** |  |
| **Componentele analizei impactului de reglementare** | |
| **1. Stabilirea complexităţii analizei impactului de reglementare** | |
| **Criteriul** | **Punctajul (de la 1 la 3)** |
| Nivelul de interes public faţă de intervenţia propusă | 2 |
| Gradul de inovaţie al intervenţiei propuse | 2 |
| Mărimea potenţialelor impacturi ale iniţiativei propuse | 2 |
| TOTAL | 6 |

Argumentarea/descifrarea succintă a punctajului atribuit:

Intervenția dată nu necesită o analiză complexă.

1. 2 - nivel de interes public mediu, deoarece Proiectul legii de modificare şi completare a Legii nr. 10 din 26.02.2016 privind promovarea utilizării energiei din surse regenerabile vizează unele aspecte ce ţin de activităţile din domeniul energiei din surse regenerabile (nivel de interes public mediu, în principal pentru producătorii de energie electrică din surse regenerabile de energie și furnizorul central de energie electrică).
2. 2 - intervenţia propusă vine doar cu unele ajustări şi inovaţii parţiale la mecanismele/normele de bază stabilite în Legea nr. 10 din 26,02,2016 privind promovarea utilizării energiei din surse regenerabile în redacţia actuală (în continuare – *Legea energiei din surse regenerabile*).
3. 2 - ar putea fi afectată o parte mică a unui sector economic (producătorii de energie electrică din surse regenerabile, care beneficiază/urmează să beneficieze de schema de sprijin stabilită de Lege).

**2. Definirea problemei**

*2.1. Descrierea situaţiei existente şi a cadrului legislativ care reglementează domeniul energiei din surse regenerabile*

În prezent, domeniul energiei din surse regenerabile în Republica Moldova (în continuare – *domeniul SRE*) este reglementat la nivelul legislaţiei primare de Legea energiei regenerabile, nr. 160 din 12.07.2007, care stabileşte obiectivele de bază ale politicii de stat în domeniul SRE, precum şi principiile de bază ale mecanismului de promovare a energiei din surse regenerabile de energie (în continuare - *SRE*).

Conform prevederilor Legii nr. 160/2007, comercializarea energiei electrice din SRE (în continuare E-SRE) se realizează în baza contractului de vânzare-cumpărare, la preţurile aprobate de Agenţia Naţională pentru Reglementare în Energetică (în continuare – *ANRE*), conform Metodologiei privind determinarea, aprobarea şi aplicarea tarifelor la energia electrică produsă din surse regenerabile de energie şi biocombustibil (Hotărârea ANRE nr. 321 din 22.01.2009), precum şi în baza garanţiilor de origine emise de operatorii de sistem în conformitate cu procedura stabilită în Regulamentul cu privire la garanţiile de origine pentru energia electrică produsă din surse regenerabile (Hotărârea nr. 330 din 03.04.2009).

Astfel, în contextul aplicării prevederilor Legii nr. 160/2007, în vigoare, în domeniul SRE, în total, până la finele anului 2016, ANRE a aprobat preţuri pentru energia electrică produsă din SRE de centralele electrice exploatate de 29 producători, cu o putere totală cumulată de 6,9 MW. Structura capacităţilor de producere pentru care au fost aprobate tarife de către ANRE pe tipuri de SRE este prezentată în figura nr. 1.

Figura 1. Distribuţia capacităţilor de producere a energiei electrice pe tipuri de SRE

Totodată, pe parcursul anului 2016, au fost emise 140 de garanţii de origine, pentru o cantitate totală de energie electrică produsă din SRE de 17,8 GWh. Cantitatea respectivă de energie electrică produsă în 2016 s-a majorat cu aprox. 4% în comparaţie cu anul precedent, an pe parcursul căruia în reţelele electrice a fost livrată o cantitate totală de energie electrică din SRE de 17,2 GWh.

În tabelul de mai jos (tabelul nr. 1) sunt prezentate date agregate pe diverse tipuri de SRE, cu privire la capacitatea instalată a centralelor electrice şi cu privire la cantităţile de energie electrică, produse din SRE şi livrate în reţelele electrice pe parcursul anilor 2014-2016, pentru care au fost eliberate garanţii de origine.

|  |  |  |  |  |
| --- | --- | --- | --- | --- |
| **Tip SRE** | **Capacitate instalată, kW** | **Total energie electrică produsă şi livrată în reţele electrice, mii kWh** | | |
| **2016** | **2015** | **2014** |
| Energie solară (Fotovoltaică) | 1 778 | 1 311,0 | 1 091,0 | 377,8 |
| Biogaz (produs din biomasă) | 2 805 | 14 030,4 | 14 530,8 | 1 275,5 |
| Energie eoliană | 2 330 | 2 476,7 | 1 547,7 | 1 481,2 |
| **Total:** | **6 913** | **17 818,2** | **17 169,6** | **3 134,5** |

Tabelul 1. Producerea energiei electrice din SRE în anii 2014-2016 conform garanțiilor de origine eliberate de operatorii de sistem[[1]](#footnote-1)

Energia electrică produsă din biogaz deţine cea mai mare pondere în cantitatea totală de energie electrică, produsă din SRE în anul 2016 la centralele electrice noi care beneficiază de schema de suport existentă (78,7% din cantitatea totală de energie electrică), urmată de energia electrică produsă din energie eoliană (13,9%) şi, respectiv, energia electrică produsă din energie solară (7,4% din cantitatea totală de energie electrică, produsă din SRE). Acest fapt se explică prin gradul anual de încărcare înalt al centralelor electrice care utilizează biogazul produs din biomasă, în comparaţie cu centralele electrice care utilizează alte SRE.

Figura 2. Evoluţia producerii energiei electrice, pe tipuri de SRE şi a capacităţii totale instalate1

Evoluţia puterii instalate a centralelor electrice ce utilizează SRE, precum şi evoluţia producerii de energie electrică din SRE, separat pe tipuri de SRE (energie solară, biogaz produs din biomasă şi energie eoliană), pentru perioada 2011-2016 este reprezentată în figura 2.

*2.2. Modificări recente ale cadrului legislativ primar care reglementează domeniul SRE*

În contextul armonizării legislaţiei Republicii Moldova în domeniul energiei SRE cu principiile sistemului de drept al Uniunii Europene care reglementează domeniul respectiv, proces lansat în cadrul implementării angajamentelor asumate de Republica Moldova prin semnarea Acordului de Asociere între Republica Moldova şi Uniunea Europeană şi Comunitatea Europeană a Energiei Atomice şi statele membre ale acestora (ratificat de Parlamentul Republicii Moldova prin Legea nr. 112 din 02.07.2014), precum şi în legătură cu îndeplinirea angajamentelor asumate de către Republica Moldova în cadrul Tratatului Comunităţii Energetice (în continuare - *TCE*), Parlamentul Republicii Moldova a adoptat la data de 26.02.2016 Legea privind promovarea utilizării energiei din surse regenerabile (Legea nr. 10 din 26.02.2016), prin care sunt transpuse în legislaţia naţională principiile Directivei UE nr. 2009/28/CE privind promovarea utilizării energiei din surse regenerabile.

Termenul de intrare în vigoare a Legii respective a fost stabilit iniţial la 12 luni din data publicării acesteia în Monitorul Oficial al Republicii Moldova, fiind ulterior extins la 24 luni din data publicării prin adoptarea de către Parlament a Legii nr. 35 din 24.03.2017.

Legea energiei din surse regenerabile stabileşte noi mecanisme de suport pentru producerea şi utilizarea energiei din surse regenerabile, precum şi alte elemente ce ţin de asigurarea funcţionării şi dezvoltării sectorului energiei din surse regenerabile în Republica Moldova, inclusiv:

* obiectivele politicii de stat, determinarea şi monitorizarea ţintelor naţionale în domeniul energiei regenerabile, elaborarea şi aprobarea planului naţional de acţiuni în domeniul energiei regenerabile;
* atribuţiile instituţiilor administraţiei publice centrale, ale autorităţii de reglementare precum şi ale altor instituţii publice din Republica Moldova;
* procedurile de licenţiere şi certificare,
* accesul la reţea;
* furnizorul central de energie electrică;
* sistemul garanţiilor de origine;
* contorizarea netă;
* informarea şi sensibilizarea opiniei publice;
* cooperarea internaţională.

Astfel, Legea energiei din surse regenerabile stabileşte noi obiective ale politicii de stat în domeniul energiei din surse regenerabile, inclusiv ţinte naţionale revizuite privind producerea şi utilizarea energiei din SRE, după cum urmează:

1. realizarea unei ponderi a energiei din surse regenerabile de cel puţin 17% în consumul final brut de energie în anul 2020, calculată în conformitate cu prezenta lege; şi
2. realizarea unei ponderi a energiei din surse regenerabile de cel puţin 10% în consumul final de energie în transporturi în anul 2020, calculată în conformitate cu legea menţionată.

În acest scop, Legea energiei din surse regenerabile instituie o nouă schemă de suport pentru producerea E-SRE, constituită din două componente:

1. Preț fix, stabilit în cadrul licitației, pentru producătorul eligibil care deține sau urmează să dețină centrale electrice cu o putere cumulată mai mare decît limita de capacitate stabilită de Guvern;
2. Tarif fix, aprobat de Agenţie, pentru producătorul eligibil care deține sau urmează să dețină centrale electrice cu o putere cumulată ce nu depășește limita de capacitate stabilită de Guvern, dar care nu poate fi mai mică de 10 kilowați.

În vederea aplicării schemei de suport pentru producerea energiei electrice din SRE, Guvernul urmează să stabilească şi să aprobe limitele de capacitate, în baza cărora se va stabili care producători de energie electrică din SRE vor participa la licitaţie şi care producători vor beneficia de tarif fix.

Concomitent, Guvernul urmează să elaboreze şi să aprobe două regulamente, necesare pentru implementarea schemei de suport menţionată:

1. Regulamentul privind confirmarea statutului de producător eligibil pentru persoanele care dețin sau urmează să dețină centrale electrice cu o putere cumulată ce nu depășește limita de capacitate menţionată;
2. Regulamentul privind desfășurarea licitațiilor pentru oferirea statutului de producător eligibil persoanelor care dețin sau urmează să dețină centrale electrice cu o putere cumulată mai mare decît limita de capacitate menţionată.

Regulamentele respective urmează să detalieze procedurile şi condiţiile în care va fi oferit statutul de producător eligibil solicitanţilor, iar statutul respectiv nu va fi oferit în mod nelimitat, ci în limitele de capacitate cumulată, stabilite de Guvern. Astfel, Guvernul va stabilit cotele maxime de capacitate, în limitele căreia va fi acordat statutul de producător eligibil prin intermediul licitaţiilor sau al procedurii de confirmare a statutului de producător eligibil.

De remarcat că statutul de producător eligibil oferă dreptul producătorilor care beneficiază de acest statut de a vinde energia electrică produsă în baza unui contract încheiat pe un termen de 15 ani cu furnizorul central de energie electrică.

*A. Schema de suport pentru producătorii mari (cu capacităţi instalate care depăşesc limita stabilită de Guvern)*

Producătorii de energie electrică din SRE, cu capacităţi mai mari decît limita stabilită de Guvern, care vor dori să beneficieze de schema de suport, vor putea obţine statutul de producător eligibil în urma participării şi câştigării licitaţiei. Legea 10/2016, în redacţie actuală stabileşte că licitaţiile urmează să fie organizate de Guvern, sau de o comisie guvernamentală, dacă Guvernul decide astfel. Prevederi privind organizarea licitaţiei, condiţiile generale pe care urmează să le îndeplinească participanţii la licitaţie sunt descrise în articolele 35 şi 37 din Lege.

Totodată, condiţiile specifice de organizare a licitaţiilor, documentele ce urmează a fi depuse de participanţi, criteriile de evaluare a proiectelor şi modalitatea de desemnare a câştigătorilor urmează a fi stabilite în regulamentul privind desfășurarea licitațiilor pentru oferirea statutului de producător eligibil, aprobat de Guvern.

În contextul implementării schemei de suport respective privind oferirea statutului de producător eligibil prin intermediul licitaţiilor, ANRE urmează să prezinte în adresa Guvernului preţurile plafon, care vor fi utilizate în cadrul licitaţiilor, precum şi calculele care au determinat preţurile respective. Totodată, preţurile plafon urmează să fie calculate conform unei Metodologii, aprobate în prealabil de ANRE.

*B. Schema de suport pentru producătorii mici (cu capacităţi instalate mai mici decât limita stabilită de Guvern)*

În cazul producătorilor mici de energie electrică din SRE, statutul de producător eligibil se oferă tuturor solicitanţilor care întrunesc condiţiile stabilite în regulamentul privind confirmarea statutului de producător eligibil, aprobat de Guvern, pe principiul „primul venit, primul servit”.

Producătorii cărora le-a fost confirmat statutul de producător eligibil vor avea dreptul să încheie contract de comercializare a energiei electrice produse cu furnizorul central de energie electrică, pe o perioadă de 15 ani, la tarif fix, aprobat *ex-ante* de ANRE.

Astfel, în vederea aplicării acestei scheme de suport, ANRE urmează să elaboreze o metodologie de determinare şi aprobare a tarifelor pentru producerea energiei electrice din SRE şi să aprobe tarife fixe, conform acestei metodologii.

*C. Furnizorul central de energie electrică*

Furnizorul central de energie electrică (în continuare – *furnizorul central*), care va achiziţiona toată energia electrică produsă de producătorii eligibili va fi desemnat de Guvern şi va activa în baza licenţei pentru furnizarea energiei electrice la tarife reglementate.

Furnizorul central urmează să încheie contracte cu toţi producătorii eligibili de energie electrică din SRE, precum şi cu producătorii existenţi, pentru care ANRE a aprobat tarife până la intrarea în vigoare a noii legi. Ultimii beneficiază de tariful aprobat, precum şi de garanţia de achiziționare a întregului volum de energie electrică livrată în reţelele electrice, pînă la expirarea perioadei de 15 ani de la data aprobării tarifului respectiv.

Furnizorul central urmează să achiziţioneze toată energia electrică produsă de producătorii eligibili şi să o revândă tuturor furnizorilor şi consumatorilor eligibili, care consumă energie electrică produsă exclusiv din combustibili fosili, la tariful aprobat de ANRE. Cantităţile pe care urmează să le achiziţioneze de la furnizorul central fiecare furnizor de energie electrică şi consumator eligibil se stabilesc în funcţie de cotele deţinute pe piaţa energiei electrice şi în condiţiile stabilite în Regulile Pieţei energiei electrice.

Legea energiei din surse regenerabile stabileşte şi măsuri ce ţin de promovarea producerii biocombustibililor pentru transport – a biocarburanţilor. Astfel, Legea nr. 10/2016 instituie în sarcina importatorilor de produse petroliere principale obligaţia de a achiziţiona biocarburanţi de la producătorii de biocarburanţi naţionali, cu respectarea cotelor stabilite de ANRE, cu condiţia ca preţurile propuse de producătorii de biocarburanţi să nu depăşească preţul mediu de import al produselor petroliere principale corespunzătoare, publicat lunar de ANRE pe pagina electronică.

*2.3. Circumstanţele care determină necesitatea operării modificărilor în Legea adoptată*

Proiectul Legii energiei din surse regenerabile, nr.10 din 26.02.2016 a fost elaborat de Guvernul Republicii Moldova încă în anul 2014, fiind adoptat în lectură finală de Parlamentul Republicii Moldova în luna februarie 2016. La scurt timp după adoptarea acestuia, în luna mai 2016, Parlamentul Republicii Moldova a adoptat Legea cu privire la energia electrică, în redacţie nouă (Legea nr. 107/27.05.2016), care transpune principiile pachetului energetic 3 al UE (în particular, Directiva 2009/72/EC, Directiva 2005/89/CE şi Regulamentul UE nr. 714/2009).

Noua Lege cu privire la energia electrică stabileşte un nou concept de organizare a pieţei de energie electrică în Republica Moldova, precum şi noi principii de reglementare a activităţilor în sectorul energiei electrice, în corespundere cu cerinţele Directivelor şi ale Regulamentului UE din Pachetul Energetic 3. Concomitent, Legea cu privire la energia electrică introduce şi utilizează noţiuni şi elemente noi, care nu se regăsesc în legislaţia anterioară.

În acest context, având în vedere faptul că Legea energiei din surse regenerabile a fost elaborată anterior adoptării noii Legi cu privire la energia electrică, unele prevederi şi chiar noţiuni utilizate în Legea menţionată sunt incompatibile sau chiar contravin prevederilor Legii cu privire la energia electrică. Astfel, în vederea asigurării aplicabilităţii mecanismelor şi a principiilor stabilite în Legea energiei din surse regenerabile, inclusiv în vederea asigurării realizării obiectivelor acesteia, este necesară operarea unor modificări în textul Legii respective, pentru a aduce în concordanţă prevederile acesteia cu legislaţia primară în vigoare.

De remarcat este şi faptul că Legea energiei din surse regenerabile, cu modificările ulterioare, urmează să intre în vigoare la sfârşitul lunii martie 2018. Prin urmare, este oportună operarea de modificări în Legea în cauză odată cu intrarea în vigoare a acesteia, pentru a se evita eventualele interpretări la aplicare care ar rezulta din cauza incompatibilităţilor menţionate mai sus, precum şi pentru a oferi o claritate mai mare în legătură cu implementarea prevederilor acesteia.

În acelaşi timp, la etapa de identificare a potenţialelor modificări ce necesită a fi operate în Legea energiei din surse regenerabile, au parvenit şi o serie de sugestii şi propuneri de îmbunătăţire atât din partea Secretariatului Comunităţii Energetice, precum şi din partea investitorilor în producerea energiei electrice din SRE.

*2.4. Problemele ce urmează a fi soluţionate şi persoanele/entităţile afectate de intervenţia propusă*

După cum a fost menţionat, Legea energiei din surse regenerabile, nr. 10 din 26.02.2016, în redacţia actuală, conţine noţiuni şi prevederi care nu corespund sau care chiar contravin prevederilor Legii cu privire la energia electrică, nr. 107 din 27.07.2016 şi ale altor acte legislative care reglementează sectoarele energeticii. Respectiv, odată cu intrarea in vigoare a Legii în redacţia actuală, vor apărea o serie de confuzii şi interpretări la implementarea prevederilor acesteia. Astfel, prin realizarea intervenţiei propuse, urmează a fi soluţionate următoarele probleme şi clarificate o serie de elemente ce ţin de aplicarea şi implementarea Legii examinate:

1. Asigurarea compatibilităţii noţiunilor din Legea energiei din surse regenerabile cu prevederile Legii cu privire la energia electrică, precum şi cu prevederile legislaţiei secundare în domeniu;
2. Detalierea unor aspecte ce ţin de implementarea schemelor de sprijin prevăzute de Lege, de asigurarea accesului la reţea şi de comercializarea energiei electrice şi a biocarburanţilor. Acest fapt va asigura o implementare eficientă a mecanismului de suport pentru producerea biocarburantului şi va oferi un grad mai înalt de predictibilitate şi transparenţă la implementarea schemei de sprijin pentru energia electrică produsă din SRE (a se vedea detaliile expuse la capitolul 4 din prezenta AIR).
3. Necesitatea excluderii principiilor şi a prevederilor care contravin Legii cu privire la energia electrică şi care nu vor putea fi implementate/aplicate urmare a modificării structurii pieţei energiei electrice şi a legislaţiei primare în sectorul electroenergetic (de exemplu, prevederile privind responsabilitatea de echilibrare, aplicarea în continuare a noţiunii de „furnizor la tarife reglementate”, ş.a.).
4. Repartizarea costurilor aferente dezvoltării reţelelor electrice (sau a reţelelor de gaze naturale) în cazul în care dezvoltarea reţelei este în beneficiul exclusiv al producătorului care a solicitat accesul la reţea urmează a fi revizuită, pentru a nu admite socializarea costurilor respective în raport cu toţi consumatorii finali care nu beneficiază în nici un mod de această dezvoltare. Astfel, în aceste circumstanţe, costurile aferente dezvoltării reţelelor electrice sau a reţelelor de gaze naturale urmează a fi suportate de solicitanţi (potenţiali producători eligibili), în condiţiile expuse în Proiectul de modificare a Legii.

Cu excepţia situaţiilor descrise la pct. 4 din prezenta secţiune, intervenţia propusă nu presupune introducerea de obligaţii noi pentru persoanele vizate de Legea energiei din surse regenerabile sau a unor proceduri noi aplicabile în raport cu aceştia şi, respectiv, nu afectează în careva mod activitatea producătorilor de energie electrică din SRE, a producătorilor de biocarburanţi sau a titularilor de licenţă din sectorul electroenergetic.

Cu toate acestea, Proiectul de modificare a Legii presupune transferul unor funcţii între unele autorităţi. A se remarca în acest sens, transferul atribuţiilor de confirmare a statutului de producător eligibil şi de elaborare şi menţinere a registrului producătorilor eligibili din sarcina Agenţiei pentru Eficienţă Energetică în sarcina ANRE.

Totodată, Proiectul de modificare a Legii energiei din surse regenerabile presupune şi introducerea de sancţiuni financiare pentru importatorii de produse petroliere principale, pentru care sunt stabilite obligaţiile de achiziţionare a biocarburanţilor produşi în Republica Moldova sau din import. Sancţiunile în cauză urmează a fi aplicate de către ANRE, cu respectarea procedurii stabilite în Legea cu privire la energetică în redacţie nouă.

**3. Stabilirea obiectivelor**

Intervenţia propusă vizează realizarea următoarele obiective principale:

* Excluderea din Legea energiei din surse regenerabile a elementelor incompatibile cu prevederile Legii cu privire la energia electrică şi asigurarea aplicabilităţii principiilor stabilite în Legea menţionată.
* Ajustarea prevederilor Legii energiei din surse regenerabile la principiile şi cerinţele stabilite în legislaţia primară care reglementează sectoarele energeticii;
* Asigurarea unui grad sporit de transparenţă şi predictibilitate pentru investitorii din domeniul SRE, precum şi pentru participanţii la piaţa energiei electrice, implicaţi în activităţile din domeniul SRE;
* Implementarea eficientă şi asigurarea funcţionalităţii schemelor de sprijin şi a măsurilor de suport, stabilite de Legea nr. 10/2016 în ceea ce priveşte producerea energiei electrice din SRE şi a biocarburanţilor;
* Realizarea unei monitorizări eficiente a activităţilor din domeniul SRE, precum şi a aplicării schemelor de sprijin şi a măsurilor de suport stabilite de Lege;
* Asigurarea accesului la reţea, în bază de criterii nediscriminatorii şi transparente, pentru toţi utilizatorii de sistem în termeni utili şi cu suportarea costurilor justificate;

**4. Identificarea opţiunilor**

Au fost identificate două opțiuni:

a) *Opţiunea I* (opţiunea „a nu face nimic”) constă în a nu modifica Legea energiei din surse regenerabile. Astfel, odată cu intrarea în vigoare a acesteia, urmează a fi puse în aplicare prevederile Legii în redacţia curentă, fapt care va genera o serie de probleme şi interpretări în procesul de implementare, din cauza incompatibilităţii unor noţiuni şi prevederi din Legea nr. 10/2016 cu Legea cu privire la energia electrică.

b) *Opțiunea II* constă în elaborarea şi promovare pentru adoptare a Proiectului legii de modificare şi completare a Legii Nr. 10 din 26.02.2016 privind promovarea utilizării energiei din surse regenerabile.

Astfel, pentru evita apariţia eventualelor probleme la implementare, pentru a asigura compatibilitatea mecanismelor şi a principiilor stabilite în Legea energiei din surse regenerabile cu prevederile Legii cu privire la energia electrică şi cu alte acte legislative care reglementează sectoarele energeticii, precum şi în contextul propunerilor şi sugestiilor comunicate de Secretariatul Comunităţii Energetice precum şi de alte părţi interesate, se propune efectuarea următoarelor modificări şi ajustări în Legea energiei din surse regenerabile:

1. Ajustarea în tot textul Legii a unor noţiuni şi termeni, pentru a asigura corespunderea acestora cu noţiunile şi termenii similari, utilizaţi în Legea cu privire la energia electrică. Astfel, noţiunile precum „volum”, „operator de reţea”, „extinderea reţelei” şi „instalaţie de producere a energiei electrice” urmează a fi substituite cu noţiunile „cantitate”, „operator al sistemului de transport” sau „operator al sistemului de distribuţie”, „dezvoltarea reţelei” şi, respectiv, „centrală electrică”. Totodată, tot textul Legii urmează a fi redactat în ceea ce priveşte abrevierile utilizate, pentru a îmbunătăţi lizibilitatea acestuia.
2. În mod similar sectorului electroenergetic, în contextul în care Legea stabileşte obligaţii pentru importatorii de produse petroliere principale în ceea ce priveşte prezentarea informaţiilor şi achiziţionarea biocarburanţilor produşi în Republica Moldova, precum şi achiziţionaţi din import, urmează a fi stabilite şi sancţiuni financiare pentru nerespectarea de către aceştia a obligaţiilor respective. În caz contrar, nu va fi clar care este consecinţa nerespectării de către importatorii de produse petroliere principale a prevederilor Legii energiei din surse regenerabile şi, respectiv, există riscul real ca nu va fi asigurată implementarea eficientă a mecanismului de suport a utilizării în transport a biocarburanţilor. Or, în cazul nerespectării de către importatorii de produse petroliere principale a obligaţiilor stabilite, nu va fi realizat obiectivul naţional în domeniul transporturilor, fapt care poate duce la aplicarea de sancţiuni din partea Comunităţii Energetice pentru nerespectarea angajamentelor asumate în cadrul TCE.

În legătură cu aceasta, se propune ca ANRE, în calitate de autoritate de reglementare care monitorizează activitatea titularilor de licenţă din sectorul produselor petroliere, să dispună de dreptul de a aplica sancţiuni financiare importatorilor de produse petroliere în mărime de până la 1% din venitul anual obținut din comercializarea produselor petroliere principale, cu respectarea procedurii stabilite la art. 20 din Legea cu privire la energetică în redacţie nouă.

1. În contextul propunerilor Secretariatului Comunităţii Energetice, urmează ca Guvernul să stabilească, să aprobe şi să actualizeze limitele de capacitate si cotele maxime de capacitate, inclusiv pe categorii de capacitate, care urmează a fi oferite în următorii trei ani pentru implementarea schemelor de sprijin stabilite de Legea nr. 10/2016. Scopul propunerii respective este de a oferi o mai mare predictibilitate şi transparenţă pentru investitori în ceea ce priveşte limitele şi cotele de capacitate ce vor fi utilizate pe termen mediu.

Concomitent, în acelaşi scop, urmează a fi prevăzută în mod expres obligativitatea publicării în Monitorul Oficial a tuturor Hotărârilor aprobate de Guvern în temeiul Legii energiei din surse regenerabile.

În mod similar, atribuţiile organului central de specialitate al administraţiei publice în domeniul energeticii urmează a fi completate cu cea de a determina şi propune Guvernului spre aprobare limitele de capacitate şi cotele maxime de capacitate, inclusiv pe categorii de capacitate, care urmează a fi oferite în următorii trei ani pentru implementarea schemelor de sprijin stabilite de Lege.

1. Din atribuţiile Agenţiei pentru Eficienţă Energetică (AEE) urmează a fi exclusă funcția de confirmare a statutului de producător eligibil, care va fi transferată ANRE. Modificarea respectivă se justifică prin faptul că autoritatea de reglementare dispune de competenţele necesare pentru exercitarea funcţiei respective, tot aceasta fiind autoritatea care stabileşte şi tarifele fixe pentru producătorii eligibili respectivi. De remarcat că şi în prezent, ANRE aprobă preţurile reglementate pentru producătorii de energie electrică din SRE, examinând şi evaluând în acest scop fiecare proiect de investiţii în parte.

Concomitent, în contextul prevederilor art. 23 din Legea nr. 10/2016, pentru a se evita echivocul în interpretare, art. 13 din Legea respectivă, articol care enumeră atribuţiile AEE, urmează a fi completat cu atribuţia ce ţine de eliberarea, prelungirea, retragerea certificatelor pentru instalatorii de cazane, furnale sau sobe pe bază de biomasă, de sisteme fotovoltaice solare şi termice solare, de sisteme geotermale de mică adâncime şi pompe de căldură de capacităţi mici.

1. După cum a fost remarcat mai sus, atribuţiile ANRE urmează a fi completate cu funcţia de confirmare a statutului de producător eligibil şi de elaborare a registrului producătorilor eligibili. Respectiv, ANRE urmează să elaboreze şi să aprobe în acest scop Regulamentul privind confirmarea statutului de producător eligibil. Concomitent, este necesar de specificat în mod expres, la nivel de lege, faptul că ANRE urmează să aprobe prin hotărâri clauzele obligatorii ale contractului privind achiziţionarea energiei electrice şi a energiei termice din SRE, precum şi a biocarburanţilor, dar şi preţurile plafon pentru energia electrică din SRE pentru licitaţii.

În ceea ce priveşte implementarea măsurilor de suport pentru biocarburanţi, după cum a fost remarcat mai sus, în Legea nr. 10/2016 urmează fi introdusă posibilitatea aplicării de către ANRE a sancţiunilor financiare pentru nerespectarea de către importatorii de produse petroliere principale a obligaţiilor stabilite prin Legea energiei din surse regenerabile. Respectiv, atribuţiile ANRE urmează a fi completate cu funcţia de monitorizare a realizării de către importatorii de produse petroliere principale a obligaţiilor stabilite de Lege, în special a obligației privind achiziţionarea cotelor minime anuale de biocarburanţi de la producătorii locali şi din import şi, în acest context, de sancţionare în cazul nerespectării acestora. Concomitent, pentru a asigura recuperarea costurilor justificate, apărute în contextul implementării măsurilor de suport pentru producerea biocarburanţilor, la formarea prețurilor la produsele petroliere principale, ANRE urmează să ia în considerație diferența prețurilor medii de procurare de la producătorii locali şi din import a biocarburanților utilizați în amestecul produselor petroliere principale plasate pe piața internă, față de cotațiile prețurilor medii Platts stabilite pentru produsele petroliere în perioada respectivă.

1. În contextul prevederilor Legii cu privire la energetică în redacţie nouă, atribuţiile, drepturile şi obligaţiile Inspectoratului Energetic de Stat, prevăzute în Legea energiei din surse regenerabile urmează a fi revizuite şi transferate ANRE[[2]](#footnote-2).
2. Articolul 25 din Lege, care stabileşte cerinţe cu privire la calitatea energiei electrice şi termice din surse regenerabile, a biogazului şi a biocarburanţilor urmează a fi completat cu o prevedere nouă, care să specifice necesitatea corespunderii biogazului ce urmează a fi livrat în reţelele de gaze naturale cu parametrii de calitate a gazelor naturale, stabiliţi în temeiul Legii cu privire la gazele naturale.
3. În ceea ce priveşte accesul la reţele şi repartizarea costurilor aferente dezvoltării reţelelor electrice sau a reţelelor de gaze naturale, în cazul în care în vederea racordării la reţea este necesară dezvoltarea reţelei, iar acest lucru este în beneficiul exclusiv al producătorului care a solicitat accesul la reţea, costurile aferente dezvoltării reţelelor electrice sau de gaze naturale urmează a fi suportate de solicitanţi (potenţiali producători eligibili), în condiţiile stabilite conform Proiectului de modificare a Legii. În cazul în care modificarea respectivă nu va fi operată, urmează să se aplice principiul general stabilit în Legea cu privire la energia electrică, potrivit căruia dezvoltarea reţelei se efectuează exclusiv de operatorul de sistem, care va planifica dezvoltarea în primul rând a reţelelor eficiente economic, care se construiesc/se reconstruiesc în beneficiul mai multor consumatori. Astfel, în cazul aplicării principiului general privind dezvoltarea reţelei, descris mai sus, pot rezulta două situaţii în legătură cu racordarea centralelor electrice care utilizează SRE: fie operatorul de sistem va amâna dezvoltarea reţelelor necesare pentru racordarea şi beneficiul exclusiv al producătorului din SRE, fie va dezvolta reţeaua electrică respectivă, urmând ca cheltuielile aferente de dezvoltare a reţelei să fie incluse în tarif şi suportate de toţi utilizatorii de sistem (inclusiv de consumatorii finali), care, de fapt, în aceste circumstanţe nu beneficiază în nici un mod de această dezvoltare a reţelei. Concomitent, pentru a se exclude eventualul abuz din partea operatorilor de sistem, care ar putea avea tendinţa să pună pe seama producători din SRE a cheltuielilor ce ţin de dezvoltarea reţelei, la nivel de lege urmează să fie stabilit în mod neechivoc că în acest caz operatorii de sistem sunt obligaţi să prezinte solicitantului o evaluare care să demonstreze faptul că dezvoltarea reţelei electrice, sau a reţelei de gaze naturale este în beneficiul exclusiv al producătorului respectiv şi să notifice despre acest fapt ANRE.
4. Având în vedere faptul că Legea cu privire la energia electrică stabileşte o distincţie clară între noţiunile de „preţ reglementat” şi „tarif reglementat”, în tot textul Legii energiei din surse regenerabile noţiunea de „tarif reglementat” urmează a fi revizuită pentru a corespunde prevederilor Legii cu privire la energia electrică. Concomitent, necesită a fi revizuită şi noţiunea de „furnizor la tarife reglementate”. Aceasta deoarece urmare a adoptării Legii cu privire la energia electrică, în redacţie nouă, noţiunea de „*furnizor la tarife reglementate*” a fost exclusă, iar furnizorii îşi pot desfăşură activitatea de furnizare la preţuri negociate şi la preţuri reglementate în baza aceleași licenţe de furnizare a energiei electrice.
5. În partea ce ţine de comercializarea energiei electrice din SRE, obligaţia de achiziţionare a acesteia, stabilită la art. 29, alin. (2) din Legea nr. 10/2016 urmează a fi revizuită, pentru a reflecta şi cerinţele Legii cu privire la energia electrică la acest capitol. Astfel, în contextul prevederilor Legii cu privire la energia electrică, obligaţia procurării energiei electrice din SRE urmează să fie instituită doar în sarcina furnizorilor de energie electrică, urmând ca să fie excluşi consumatorii eligibili, ce consumă energie electrică produsă exclusiv din combustibili fosili. Raţiunea modificării rezidă în faptul că, în conformitate cu Legea nr. 107/2016, pentru a participa pe piaţa cu ridicata a energiei electrice, consumatorii eligibili trebuie să deţină licenţă de furnizare.
6. Reieşind din cele expuse mai sus, urmează a fi revizuite şi unele obligaţii ale furnizorului central. Astfel, acesta urmează să încheie contracte de furnizare a energiei electrice din SRE cu furnizorii, la preţul reglementat, aprobat de ANRE, în conformitate cu prevederile Legii cu privire la energia electrică. Concomitent, obligaţia de a încheia contracte de procurare a energiei electrice de echilibrare pentru acoperirea dezechilibrelor necesită a fi exclusă, având în vedere prevederile Legii cu privire la energia electrică, conform cărora părţile responsabile de echilibrare nu vor mai încheia contracte de procurare a energiei electrice de echilibrare în mod individual, serviciile respective fiind prestate de operatorul sistemului de transport. În acelaşi timp, în conformitate cu prevederile art. 84, alin. (4) din Legea cu privire la energia electrică, furnizorul central este responsabilul grupului de echilibrare constituit din centralele electrice de termoficare urbane și din centralele electrice eligibile care produc din SRE.

De asemenea, în contextul propunerilor Grupului de lucru pentru reglementarea activităţii de întreprinzător expuse în timpul şedinţei în cadrul căreia a fost examinat proiectul Metodologiei ANRE de calculare, de aprobare şi de aplicare a preţurilor reglementate pentru energia electrică furnizată de furnizorul central, articolul 30 din Legea nr. 10/2016 urmează a fi completat cu o prevedere nouă, care să stipuleze în mod expres că furnizorul central urmează să calculează şi să prezinte ANRE spre aprobare preţul reglementat pentru energia electrică furnizată în termenele stabilite în metodologia aprobată de ANRE. Prevederea respectivă va permite furnizorului central să solicite aprobarea de către ANRE a preţului reglementat în perioade mai scurte de timp (de exemplu, trimestrial) decât perioada de 1 an, stabilită pentru titularii de licenţe din sectorul electroenergetic. Acest lucru este necesar deoarece în cazul furnizorului central este imposibil de estimat cu precizie cantitatea de energie electrică ce va fi achiziţionată de acesta de la producătorii de energie electrică din SRE din cauza caracterului intermitent al acestora.

1. Cu privire la sistemul garanţiilor de origine, este necesar de revizuit prevederea conform căreia operatorul de sistem urmează să elibereze garanţia de origine doar după efectuarea unei expertize la producător, având în vedere imposibilitatea efectuării de verificări în legătură cu fiecare solicitare de emitere a garanţiilor de origine. Astfel, în contextul solicitărilor tot mai mari privind emiterea garanţiilor de origine, operatorul de sistem respectiv va fi în drept să efectueze verificări aleatorii în vederea confirmării veridicităţii faptului că energia electrică este produsă din surse regenerabile de energie.

Reieşind din cele expuse la lit. K din prezenta secţiune, urmează a fi exclusă prevederea de la art. 32, alin. (2), conform căreia garanţiile de origine ce corespund volumelor de energie electrică din surse regenerabile care au fost achiziţionate de către consumatorii eligibili se prezintă de către furnizorul central de energie electrică consumatorilor eligibili în cauză şi se anulează.

Concomitent, pentru a evita confuziile şi interpretările echivoce la aplicarea alin. (4), art. 32 din Legea nr. 10/2016, este imperativă specificarea expresă a faptului că garanţiile de origine nu pot fi utilizate pentru justificarea atingerii obiectivului naţional stabilit la art. 6, alin. (1) lit. b).

1. În ceea ce priveşte schema de suport pentru producerea energiei electrice din SRE, stabilită la art. 34 din Lege, pentru a evita ulterioarele interpretări la implementarea acesteia precum şi a posibilelor abuzuri din partea producătorilor de energie electrică din SRE, este necesar de specificat expres faptul că producătorii de energie electrică cărora le-a fost oferit statutul de producător eligibil nu pot beneficia concomitent, pentru aceeaşi centrală electrică sau aceleaşi centrale electrice, de alte scheme de sprijin în domeniul surselor regenerabile. În legătură cu aceasta, producătorii de energie electrică care beneficiază de schema de sprijin stabilită prin Legea energiei regenerabile nr.160-XVI din 12 iulie 2007, de asemenea, nu pot aplica concomitent şi pentru schema de suport stabilită de Legea energiei din surse regenerabile.
2. Totodată, autorii prezentei AIR propun reformularea art. 35, alin. (2) din Legea nr. 10/2016 în sensul stipulării faptului că licitaţiile pentru oferirea statutului de producător eligibil urmează a fi organizate de către o Comisie guvernamentală, desemnată în acest scop de către Guvern.
3. Referitor la iniţierea procedurii de licitaţie şi cu privire la condiţiile de participare la licitaţie, în urma discuţiilor cu potenţialii investitori în domeniul SRE, s-a ajuns la concluzia că prevederile art. 35, alin. (4) din Lege necesită a fi revizuite, în particular – din perspectiva practicilor existente cu privire la garanţiile financiare depuse în cadrul licitaţiilor. Astfel, în cadrul licitaţiilor pentru oferirea statutului de producător eligibil, urmează a fi stabilite două tipuri de garanţii distincte: garanţia pentru ofertă şi garanţia de bună execuţie a contractului. Garanţia pentru ofertă constituie un mijloc financiar pus de către solicitant sub controlul Guvernului pentru excluderea comportamentului necorespunzător al acestuia pe întreaga perioadă de valabilitate a ofertei, iar garanţia de bună execuţie a contractului reprezintă un mijloc financiar pus de către producătorul de energie electrică sub controlul Guvernului pentru asigurarea realizării obligaţiilor ce-i revin în calitate de producător eligibil, în special cu privire la construcţia centralei electrice.
4. În cazul confirmării statutului de producător eligibil pentru producătorii mici de energie electrică din SRE, solicitanţii urmează să depună garanţia de bună execuţie a contractului şi garanţia pentru participare. În acest caz, garanţia pentru participare constituie mijlocul financiar pus de către solicitant sub controlul ANRE, pentru excluderea comportamentului necorespunzător al acestuia în cadrul şi în legătură cu procedura de confirmare a statutului de producător eligibil, iar garanţia de bună execuţie – urmează să asigure realizarea de către producătorul de energie electrică a obligaţiilor după obţinerea statutului de producător eligibil, în special cu privire la construcţia centralei electrice.

Spre deosebire de garanţia de bună execuție a contractului, prevăzută de Legea în redacţia actuală, garanţia pentru ofertă, garanţia pentru participare şi garanţia de bună execuţie a contractului, prevăzute în proiectul de modificare a Legii urmează a fi stabilite în mărime fixă per 1 kW putere instalată. Modificarea respectivă a fost propusă de către investitori care au adus drept argument principal faptul că raportarea la valoarea investiţiei este pasibilă de interpretări cu privire la anumite costuri ce urmează a fi incluse sau nu în această noţiune (costuri aferente construcţiei propriu-zise a centralei electrice sau/şi costuri ce ţin de deservirea acesteia). Mai mult, în cazul centralelor electrice mari 15% din valoarea centralei electrice constituie o sumă impunătoare, fapt ce poate descuraja investitorii mari să participe la licitaţii.

1. În cadrul discuţiilor cu potenţialii investitori în producerea energiei electrice din SRE, de asemenea a fost discutată şi cerinţa stabilită în Legea nr. 10/2016 cu privire la construcţia centralelor electrice şi vârsta echipamentului utilizat la construcţia centralei electrice.

Astfel, s-a invocat că termenul de 24 de luni pentru construcţia şi punerea în funcţiune a centralelor electrice este prea mic având în vedere complexitatea lucrărilor şi perioadele mai lungi de timp, necesare pentru construcţia unor anumite centrale electrice cu capacităţi mari. În acest context autorii prezentei AIR propun extinderea de la 24 la 36 de luni a termenului pentru construcţia centralelor în cazul producătorilor de energie electrică ce au obţinut statutul de producător eligibil în cadrul licitaţiilor.

Corespunzător, cerinţa potrivit căreia la centralele electrice ale producătorilor eligibili urmează să fie utilizat echipament nou, fabricat cu cel mult 36 de luni înainte de punerea în funcţiune a centralei respective este dificil de respectat în cazul construcţiei centralelor electrice cu capacităţi mari. În acest context, autorii prezentei AIR propun modificarea termenului respectiv de la 36 de luni la 48 luni pentru producătorii de energie electrică care au obţinut statutul de producători eligibil în cadrul licitaţiilor.

1. Întrucât, conform Legii, statutul de producător eligibil se confirmă pentru producătorii care dispun de centrale electrice cu putere instalată mai mică decât limita de capacitate stabilită de Guvern, este necesar de prevăzut expres în textul Legii alternativele disponibile pentru producătorii care intenţionează să pună în funcţiune centrale electrice cu putere cumulată mai mare decât limita de capacitate. Astfel, în art. 36 urmează a fi specificat faptul că producătorii care intenţionează să dezvolte două sau mai multe centrale electrice care utilizează acelaşi tip de tehnologie de producere, urmează să participe la licitaţie în cazul în care puterea instalată cumulată a acestora este mai mare decât limita de capacitate stabilită de Guvern.
2. Articolul 37 din Legea energiei din surse regenerabile stabileşte în sarcina ANRE ajustarea preţurilor şi tarifelor din sectorul SRE conform metodologiei aprobate de aceasta, fără însă a specifica criteriile în funcţie de care acestea urmează a fi ajustate. Ca urmare, întrucât centralele electrice urmează a fi construite preponderent din echipament importat, autorii prezentei AIR propun stabilirea la nivel de lege a faptului că ajustarea tarifelor fixe şi a preţurilor stabilite în cadrul licitaţiilor pentru oferirea statutului de producător eligibil urmează a fi realizată în funcţie de evoluţia ratei de schimb a monedei naţionale faţă de USD.
3. Articolul 37 din Legea energiei din surse regenerabile descrie drepturile şi obligaţiile pe care producătorii eligibili urmează să le respecte pentru a menţine şi pentru a beneficia de statutul de producător eligibil. Astfel, în articolul respectiv sunt stabilite termene specifice pentru construcţia şi punerea în funcţiune a centralelor electrice. Nerespectarea termenelor respective atrage posibilitatea retragerii statutului de producător eligibil, oferit/confirmat anterior. Cu toate acestea, Legea nu stabileşte expres cerinţele privind construcţia şi punerea în funcţiune a centralelor electrice de către producătorii eligibili, precum şi consecinţele care apar în situaţia în care construcţia sau punerea în funcţiune a centralei electrice nu poate fi realizată din motive neimputabile producătorului eligibil.

În legătură cu aceasta, art. 37 din Legea nr. 10/2016 necesită a fi completat cu prevederi noi, pentru a oferi o mai mare claritate în raport cu aspectele respective. Astfel, după obţinerea statutului de producător eligibil în cadrul licitaţiei sau după confirmarea statului de producător eligibil, producătorul este obligat să construiască şi să pună în funcţiune centrala electrică respectivă în termen de cel mult 36 luni de la anunţarea rezultatelor licitaţiei sau, după caz, de la data confirmării statutului de producător eligibil, precum şi să respecte celelalte condiţii stabilite în cadrul licitaţiei sau al procedurii de confirmare a statului de producător eligibil, stabilite în conformitate cu Legea şi cu regulamentele prevăzute de aceasta. Termenul de 36 luni pentru punere în funcţiune a centralei electrice poate fi prelungit de către Guvern, în cazul oferirii statutului de producător eligibil în cadrul licitaţiei, sau de către ANRE, în cazul confirmării statutului de producător eligibil, cu cel mult 12 luni dacă centrala electrică respectivă nu poate fi pusă în funcțiune din motive întemeiate, inclusiv din motive neimputabile producătorului eligibil (condiții de forţă majoră sau lipsa posibilității de racordare la rețeaua electrică din cauza nerespectării de către operatorul sistemului de transport, de către operatorul sistemului de distribuţie a termenelor privind dezvoltarea rețelelor electrice, etc).

1. În ceea ce privește registrele producătorilor eligibili, este necesare de specificat în textul Legii care sunt informaţiile de bază ce trebuie reflectate în registrele respective şi modul de publicare a acestora. Concomitent, registrele producătorilor eligibili necesită a fi create şi gestionate inclusiv în conformitate cu Legea nr. 71 din 22 martie 2007 cu privire la registre.
2. Unele precizări urmează a fi efectuate în art. 38 din Lege energiei din surse regenerabile, în ceea ce ţine de majorarea capacităţii centralelor electrice care produc energie electrică din surse regenerabile, pentru a oferi o mai mare claritate în ceea ce priveşte consecinţele majorării capacităţii centralelor electrice deţinute de producătorii eligibili. Astfel, în cazul majorării capacităţii centralei electrice în raport cu care a obţinut statutul de producător eligibil în cadrul licitaţiei, producătorul respectiv trebuie să participe la o nouă licitaţie pentru capacitatea nou instalată. În cazul majorării capacităţii centralei electrice în raport cu care i-a fost confirmat statutul de producător eligibil, producătorul respectiv trebuie să participe la o nouă procedură de confirmare a statutului de producător eligibil sau la licitaţie în cazul în care capacitatea cumulată a centralei electrice extinse este mai mare decît limita de capacitate stabilită de Guvern.

Concomitent, unele precizări urmează a fi făcute şi în ceea ce priveşte comercializarea energiei electrice de către producătorii eligibili care intenţionează sau care au majorat capacitatea centralelor electrice pe care le deţin. Astfel, în cazul majorării capacităţii centralei electrice existente prin instalarea unei capacităţi adiţionale de producere a energiei electrice care utilizează acelaşi tip de sursă regenerabilă de energie, producătorul, deţinător al centralei electrice, este obligat:

a) să livreze cantitatea de energie electrică produsă de centrala electrică existentă pînă la realizarea majorării capacităţii la tariful fix aprobat de ANRE în cadrul procedurii de confirmare a statutului de producător eligibil sau la preţul fix stabilit în cadrul licitaţiei, pentru capacitatea deţinută iniţial, pînă la majorare;

b) să livreze cantitatea de energie electrică produsă de capacitatea nou-instalată la tariful fix aprobat de ANRE în cadrul procedurii de confirmare a statutului de producător eligibil sau la preţul fix stabilit în cadrul licitaţiei, pentru capacitatea adiţională în funcţie de categoria de capacitate în care se încadrează capacitatea cumulată a centralei electrice extinse.

În cazul majorării capacităţii centralei electrice existente prin instalarea unei capacităţi adiţionale de producere a energiei electrice care utilizează un alt tip de sursă regenerabilă de energie, producătorul eligibil va livra cantitatea de energie electrică produsă de capacitatea nou-instalată la preţul fix stabilit în cadrul licitaţiei sau la tariful fix aprobat de ANRE în cadrul procedurii de confirmare a statutului de producător eligibil, pentru tipul sursei regenerabile utilizate. Ajustări similare sunt necesare şi la alin. (5) din art. 38 din Legea nr. 10/2016.

În fine, Legea energiei din surse regenerabile nu stabileşte care sunt consecinţele sau drepturile producătorului de energie electrică din SRE, care a majorat capacitatea centralei existente, dar pentru care nu a obţinut statut de producător eligibil. În acest caz, producătorul respectiv este în drept să comercializeze energia electrică produsă de capacitatea nou instalată în baza unor condiţii negociate cu participanţii la piaţa energiei electrice, cu condiţia instalării unui echipament de măsurare separat pentru evidenţa energiei electrice produse de capacitatea nou instalată.

1. Mecanismul contorizării nete, stabilit la art. 39 din Legea nr. 10/2016 urmează a fi redactat din perspectiva prevederilor Legii cu privire la energia electrică, în particular în partea ce ţine de noţiunea de „furnizor de energie electrică la tarife reglementate”.

Concomitent, limita stabilită la alin. (6), art. 39 al Legii energiei din surse regenerabile urmează a fi revizuită din următoarele motive:

1. La etapa elaborării proiectului Legii energiei din surse regenerabile, nu exista conceptul de serviciu universal şi furnizare de ultimă opţiune – servicii care în prezent sunt prestate la preţurile reglementate de ANRE şi care substituie activitatea de furnizare a energiei electrice la tarife reglementate. În contextul dezvoltării pieţei energiei electrice, odată cu implementarea pieţelor organizate concurenţiale, furnizarea energiei electrice la preţuri reglementate urmează a fi redusă treptat, aceasta fiind înlocuită cu furnizarea energiei electrice în condiţii de piaţă (negociate). Respectiv, în cazul menţinerii prevederii în redacţia actuală, odată cu reducerea furnizării energiei electrice la preţuri reglementate, se va reduce proporţional şi limita respectivă. Acest lucru nu doar va stopa aplicarea mecanismului contorizării nete pentru noii consumatori în viitor, dar şi va genera unele probleme la interpretarea acesteia (de exemplu, într-un anumit an, datorită reducerii furnizării energiei electrice la preţuri reglementate, limita respectivă va fi mult sub capacitatea totală existentă în sistem, care beneficiază de contorizarea netă).
2. Aplicarea în practică a prevederii respective este mult prea complicată, iar determinarea cantităţilor de energie electrică livrate în reţele de centralele consumatorilor finali ce beneficiază de mecanismul contorizării nete este dificil de estimat cu o precizie rezonabilă din cauza caracterului intermitent al SRE şi a consumului variabil al consumatorilor respectivi. Ca urmare, se estimează că vor avea un grad ridicat de eroare calculele care urmează să determine dacă, capacitatea totală instalată existentă, a centralelor electrice operate de consumatorii finali - beneficiari ai mecanismului contorizării nete, este suficientă pentru a permite accesul altor consumatori la mecanismul contorizării nete. Or, acest fapt poate influenţa substanţial decizia de a permite contorizarea netă pentru unele capacităţi adiţionale mici de producere a energiei electrice din SRE.

În contextul celor expuse, o alternativă la procedura de calcul stabilită la alin. (6), art. 39 din Legea nr. 10/2016 constituie limitarea accesului la mecanismul contorizării nete în dependenţă de cota capacităţii totale instalate a centralelor electrice din SRE ce aparţin consumatorilor finali în valoarea sarcinii maxime înregistrate pe parcursul anului precedent de operatorul sistemului de distribuţie la reţelele căruia sunt racordate centralele electrice respective.

La efectuarea calculelor valorii în limitele căreia urmează a fi oferit accesul la mecanismul contorizării nete în baza mecanismului propus, au fost luate ca bază rezultatele înregistrate în anul 2016 pentru cel mai mare operator al sistemului de distribuţie din Republica Moldova – ÎCS „RED Union Fenosa” SA şi, respectiv, pentru cel mai mare furnizor de energie electrică - ÎCS „Gas Natural Fenosa Furnizare Energie” SRL, care furnizează în limitele teritoriului autorizat pentru operatorul de sistem respectiv. De remarcat, că zona de distribuţie a ÎCS „RED Union Fenosa” SA acoperă peste 75% din total consumatorilor din Republica Moldova, operatorul respectiv fiind cel mai reprezentativ în acest sens. Concomitent, cuantificarea acestei limite a fost realizată în ipoteza atingerii aceleiaşi valori a capacităţii totale cumulate a centralelor electrice ce beneficiază de mecanismul contorizării nete ca şi în cazul aplicării mecanismului stabilit în Legea nr. 10/2016, în redacţie actuală, în baza rezultatelor anului 2016.

În tabelul de mai jos (tabelul 2) sunt prezentate ipotezele de calcul şi rezultatele exerciţiului respectiv. În rezultatul calculului menţionat, s-a obţinut o valoare de 5% din valoarea sarcinii maxime înregistrate pe parcursul anului 2016 de operatorul sistemului de distribuţie, ÎCS „RED Union Fenosa” SA.

|  |  |  |  |
| --- | --- | --- | --- |
| **Parametru de calcul** |  | **u.m.** | **Valoare** |
| Cantitate energie electrică furnizată de furnizor în 2016 | *W* | mln. kWh | 2684,3 |
| Sarcina maximă înregistrată de operator în anul 2016 | *Pmax* | MW | 537,1 |
| Cantitate max. energie electrică livrată în baza mecanismului contorizării nete - 1% *W* | *Wnetm* | mln. kWh | 26,8 |
| factor capacitate al centralelor electrice | *k* | % | 12% |
| Capacitate totală instalată disponibilă pentru contorizare netă, mecanism existent - | *Pnetm0* | MW | 25,5 |
| **% din valoarea sarcinii maxime înregistrate pe parcursul anului 2016** | ***x*** | **%** | **4,8%** |
| Capacitate totală instalată disponibilă pentru contorizare netă, mecanism nou - | *Pnetm1* | MW | 25,5 |

Tabelul 2. Calculul valorii în limitele căreia urmează a fi oferit accesul la mecanismul contorizării nete în baza mecanismului propus

1. Termenii stabiliţi în Capitolul VIII privind dispoziţii finale şi tranzitorii urmează a fi revizuiţi, în contextul extinderii termenului de intrare în vigoare a Legii. Concomitent, pentru a asigura o implementare eficientă a Legii odată cu intrarea în vigoare a acesteia, urmează a fi specificate acţiunile care urmează a fi întreprinse de Guvern până la intrarea în vigoare a Legii.

**5. Analiza şi compararea opţiunilor**

La capitolul abordărilor alternative au fost identificate două opţiuni:

**A. A nu face nimic**

În cazul, în care nu va fi întreprinsă nici o acțiune în sensul modificării Legii energiei din surse regenerabile, aceasta va intra în vigoare în redacţia existentă la sfârșitul lunii martie 2018. Astfel, odată cu intrarea în vigoare a acesteia, urmează a fi puse în aplicare prevederile Legii în redacţia curentă, fapt care va genera o serie de probleme şi interpretări în procesul de implementare, datorită incompatibilităţii principiilor din Legea în cauză cu prevederile Legii cu privire la energia electrică.

Concomitent, implementarea schemelor de sprijin şi a măsurilor de suport pentru utilizarea energiei din surse regenerabile ar putea fi realizată în mod defectuos şi ineficient, sau chiar amânată, în legătură cu necesitatea clarificării aspectelor ce ţin de interpretarea prevederilor acesteia.

**B. Reglementarea clasică**

Opţiunea a II-a presupune elaborarea şi promovare pentru adoptare a Proiectului legii de modificare şi completare a Legii nr. 10 din 26.02.2016 privind promovarea utilizării energiei din surse regenerabile. Intervenţia propusă vine să soluţioneze problemele şi aspectele expuse la secţiunea 2.4 şi 4 din prezenta AIR.

|  |  |  |
| --- | --- | --- |
| **ALTERNATIVA** | **POSIBILELE AVANTAJE** | **POSIBILELE DEZAVANTAJE** |
| **A.** Alternativa de a nu face nimic | a) Importatorii de produse petroliere principale care nu îndeplinesc obligaţiile privind achiziționarea cotelor minime de biocarburanţi, stabilite de ANRE, nu vor fi sancţionaţi;  b) Nu au fost identificate alte avantaje ale opţiunii în cauză. | 1. La implementarea Legii nr. 10/2016, vor apărea o serie de interpretări în ceea ce priveşte aplicarea unor prevederi ale acesteia, din cauza elementelor contradictorii în raport cu prevederile Legii cu privire la energia electrică, iar unele prevederi chiar vor fi inaplicabile; 2. Nu va fi posibil de efectuat o monitorizare eficientă a realizării de către importatorii de produse petroliere principale a obligaţiilor cu privire la achiziţionarea biocarburanţilor; 3. Potenţialii investitori nu vor putea instala centrale electrice în termeni utili în anumite zone din lipsa reţelelor sau a capacităţii reţelelor electrice; 4. Pot apărea interpretări contradictorii în legătură cu accesul la schema de sprijin pentru producătorii eligibili care majorează capacitatea centralelor electrice existente sau pentru producătorii care beneficiază de mecanismul de sprijin stabilit prin Legea energiei regenerabile nr. 160 din 12 iulie 2007; 5. Mecanismul contorizării nete va avea o aplicabilitate limitată, din cauza aspectelor menţionate la secţiunea 4 din prezenta AIR; 6. Urmare a extinderii termenului de intrare în vigoare, unele termene limită stabilite în Lege nu vor putea fi respectate; |
| **B.** Reglementarea clasică - elaborarea şi promovarea pentru adoptare a Proiectului legii de modificare şi completare a Legii nr. 10 din 26.02.2016 privind promovarea utilizării energiei din surse regenerabile | 1. Va fi asigurată corespunderea Legii nr. 10/2016 cu prevederile Legii cu privire la energia electrică şi ale Legii cu privire la energetică, în redacţie nouă; 2. Va fi asigurată atingerea de către Republica Moldova a ţintei naţionale privind consumul de biocarburanţi în transporturi prin descrierea neechivocă, la nivel de lege, a mecanismului de monitorizare a respectării de către importatorii de produse petroliere principale a obligaţiei cu privire la achiziţionarea biocarburanţilor şi, respectiv, de sancționare a acestora în caz de nerespectare a Legii; 3. Va fi asigurat un grad mai înalt de previzibilitate pentru investitori în ceea ce priveşte capacităţile disponibile pentru aplicarea schemei de sprijin pentru energia electrică produsă din SRE; 4. Va fi asigurat un grad mai înalt de transparenţă în ceea ce priveşte implementarea schemelor de sprijin pentru energia electrică din SRE şi a măsurilor de suport pentru biocarburanţi; 5. Vor fi clarificate drepturile şi obligaţiile producătorilor eligibili în cazul majorării capacităţii centralelor electrice existente în ceea ce priveşte accesul la schemele de sprijin; 6. Vor fi clarificate drepturile şi obligaţiile producătorilor de energie electrică din SRE care beneficiază de mecanismul de suport stabilit de Legea energiei regenerabile, nr. 160 din 12 iulie 2007 în raport cu aplicarea schemei de sprijin stabilite de Legea nr. 10 din 26.02.2016; 7. Potenţialii investitori vor fi în măsură să construiască centrale electrice şi să le pună în funcţiune în termeni utili şi în zonele unde reţeaua electrică lipseşte sau nu are capacitate suficientă; 8. Vor fi clarificate unele aspecte ce ţin de implementarea sistemului garanţiilor de origine, care pot genera interpretări în redacţia actuală; 9. Condiţiile pe care trebuie să le îndeplinească producătorii, care doresc să obţină şi să beneficieze de statutul de producător eligibil vor fi optimizate, reieşind din sugestiile expuse de investitori, de Secretariatul Comunităţii Energetice şi de practicile în acest domeniu. 10. Va fi asigurată viabilitatea mecanismului contorizării nete. | a) Importatorii de produse petroliere principale care nu îndeplinesc obligaţiile privind achiziționarea cotelor minime de biocarburanţi, stabilite de ANRE, nu vor fi sancţionaţi;  b) Nu au fost identificate alte dezavantaje ale opţiunii în cauză. |

**C. Costurile majore și beneficiile anticipate ale intervenției statului**

**Costuri**:

* Pentru importatorii de produse petroliere principale, care nu respectă obligaţia de achiziţionare a cotelor minime de biocarburanţi, stabilite de ANRE, pot apărea costuri suplimentare în legătură cu aplicarea de către ANRE a sancţiunilor financiare, stabilite de Lege. În legătură cu aceasta, autorii prezentei AIR propun ca ANRE să fie investită cu atribuţia de aplicare a sancţiunilor financiare în următoarele circumstanţe, cu respectarea procedurii stabilite în Legea cu privire la energetică în redacţie nouă:
  1. sancţiune financiară în mărime de până la 1% din venitul anual obținut din comercializarea produselor petroliere principale, pentru nerespectarea obligaţiei de a transmite trimestrial AEE şi ANRE, informaţii pentru trimestrul precedent cu privire la cantităţile de biocarburanţi utilizaţi în amestec cu produsele petroliere principale importate pe piaţa produselor petroliere;
  2. sancţiune financiară în mărime de până la 5% din venitul anual obținut din comercializarea produselor petroliere principale pentru nerespectarea obligaţiei de achiziţionare de la producătorii locali şi din import a cotelor minime de biocarburanţi care urmează să fie utilizați în amestecul produselor petroliere principale, stabilite de ANRE în conformitate cu art. 14 alin. (1) lit. e) din Legea nr. 10/2016.

Cu toate acestea, costurile respective pot fi evitate de către importatorii de produse petroliere principale în cazul în care aceştia vor respecta obligaţiile respective, stabilite prin Legea energiei din surse regenerabile.

Concomitent, implementarea proiectului Legii de modificare şi completare a Legii nr. 10 din 26.02.2016 nu va duce la apariţia unor cheltuieli sau costuri suplimentare în cadrul activităţii întreprinderilor din sectorul electroenergetic în raport cu cele care vor apărea la implementarea Legii în redacţia curentă.

Astfel, nu se estimează apariţia unor costuri suplimentare la producători, operatori de sistem sau la furnizori pentru conformarea acestora la cerinţele Proiectului de lege examinat (careva investiţii suplimentare sau cheltuieli legate de implementarea principiilor stabilite în Proiectul Legii).

**Beneficii**:

Principalele beneficii majore ale intervenţiei statului sunt următoarele:

* Mecanismele şi principiile din Legea nr. 10/2016 vor fi ajustate la prevederile Legii cu privire la energia electrică şi ale Legii cu privire la energetică, în redacţie nouă, şi nu vor exista neconcordanţe între actele legislative care reglementează sectoarele energeticii.
* Va fi îmbunătăţit nivelul de transparenţă în legătură cu aplicarea schemelor de sprijin pentru producerea energiei din SRE, desfăşurarea procedurilor de autorizare şi certificare, precum şi în legătură cu aplicarea măsurilor de suport pentru producerea şi comercializarea biocarburanţilor;
* Va fi optimizată implementarea schemei de sprijin pentru producerea energiei electrice din SRE şi mecanismul de suport a producerii biocarburanţilor;
* Vor fi clarificate o serie de aspecte ce ţin de drepturile şi obligaţiile producătorilor eligibili în cazul majorării capacităţii centralelor electrice existente, precum şi cele ce ţin de drepturile şi obligaţiile producătorilor de energie electrică din SRE care beneficiază de mecanismul de suport stabilit de Legea energiei regenerabile, nr. 160 din 12 iulie 2007 în raport cu aplicarea schemei de sprijin stabilite de Legea nr. 10 din 26.02.2016, precum şi în legătură cu implementarea sistemului garanţiilor de origine;
* Va fi asigurată viabilitatea mecanismului contorizării nete, precum şi a altor mecanisme şi proceduri;
* Va fi asigurat un cadru legal funcţional pentru furnizorul central, ajustat la prevederile aferente activităţii acestuia din alte acte legislative în domeniu (în particular, în Legea cu privire la energia electrică).

În contextul celor expuse, autorii prezentei AIR consideră oportună aplicarea opţiunii a II-a, care presupune elaborarea şi promovarea pentru adoptare a Proiectului legii de modificare şi completare a Legii nr. 10 din 26.02.2016 privind promovarea utilizării energiei din surse regenerabile.

**6. Implementarea şi monitorizarea (se completează pentru analiza complexă)**

**7. Consultarea**

În legătură cu oportunitatea elaborării şi promovării pentru adoptare a Proiectului legii de modificare şi completare a Legii nr. 10 din 26.02.2016 privind promovarea utilizării energiei din surse regenerabile, Ministerul Economiei va consulta instituţiile şi autorităţile publice de resort, inclusiv ANRE, AEE, Consiliul Concurenței, Secretariatul Comunităţii Energetice, participanţii la piaţa energiei electrice, inclusiv, operatorul sistemului de transport ÎS „Moldelectrica”, titularii licențelor pentru distribuția energiei electrice (ÎCS „RED Union Fenosa” S.A., „RED Nord” SA, „RED Nord Vest” SA), titularii de licențe pentru furnizarea energiei electrice (ÎCS "Gas Natural Fenosa Furnizare Energie" SRL, SA "Furnizarea Energiei Electrice Nord"S.A, SA „Energocom”), producătorii de energie electrică din surse regenerabile, participanţii la piaţa produselor petroliere, Asociația Consumatorilor de Energie din Moldova, Confederația Națională a Patronatului, Confederația Națională a Sindicatelor din Moldova, Federația “CONDRUMAT”, precum şi alte părţi interesante.

În legătură cu aceasta, Ministerul Economiei va informa persoanele vizate prin intermediul poştei electronice, a poştei de scrisori şi prin fax cu privire la iniţierea consultărilor publice asupra Proiectului legii de modificare şi completare a Legii nr. 10 din 26.02.2016, precum şi asupra Analizei Preliminare a Impactului de Reglementare aferent acestuia.

Totodată, pe pagina electronică a Ministerului Economiei ([www.mec.gov.md](http://www.mec.gov.md), la rubrica Transparența decizională / Anunţuri privind consultările publice) vor fi plasate Proiectul legii de modificare şi completare a Legii nr. 10 din 26.02.2016 şi Analiza Preliminară a Impactului de Reglementare, astfel încât orice persoană interesată să aibă posibilitatea de a accesa documentele respective şi de a prezenta propuneri și obiecții pe marginea lor, inclusiv prin poşta electronică, la adresa electronica indicată pe site.

De remarcat că, Ministerul Economiei, în caz de necesitate, va organiza şedinţe de lucru pentru a examina suplimentar şi a pune în discuţie obiecţiile şi propunerile parvenite atât la Analiza Preliminară a Impactului de Reglementare, precum şi la Proiectul legii de modificare şi completare a Legii nr. 10 din 26.02.2016 privind promovarea utilizării energiei din surse regenerabile.

De altfel, Ministerul Economiei s-a întrunit deja în cadrul a două şedinţe cu reprezentanţii potenţialilor investitori în domeniul SRE, iar în urma discuţiilor purtate au fost identificate o serie de probleme şi soluţii pentru asigurarea implementării Legii nr. 10/2016 astfel încât să fie create premisele necesare pentru atingerea ţintelor naţionale în domeniul SRE în condiţiile unui climat investiţional favorabil.

1. A se vedea Raportul privind activitatea ANRE în anul 2016, [www.anre.md](http://www.anre.md) [↑](#footnote-ref-1)
2. Este de menţionat că Legea cu privire la energetică, în redacţie nouă, deşi adoptată de Parlament, nu a fost promulgată de Preşedintele Republicii Moldova. [↑](#footnote-ref-2)